**A. Všeobecné podmienky nákupu**

**I. Všeobecne**

Pre právne vzťahy medzi dodávateľom a spoločnosťou IMC Slovakia, s.r.o. so sídlom Šebešťanová 255, 017 01 Považská Bystrica, IČO: 31632220 (ďalej aj ako „IMC“ alebo „IMC Slovakia“) platia v oblasti nákupu výhradne nasledovné podmienky. Podmienky dodávateľa a odlišné dohody platia len vtedy, ak ich spoločnosť IMC výslovne písomne uznala. Za uznanie sa nepovažuje mlčanie, ani prijatie plnenia ani jeho zaplatenie.

(dodávateľ a IMC spoločnej ďalej aj ako „zmluvné strany“ a každý samostatne ďalej aj ako „zmluvná strana“)

II. **Objednávky a potvrdenie objednávky**

Objednávky IMC Slovakia musia byť vyhotovené v písomnej alebo textovej podobe alebo odoslané prostredníctvom elektronickej výmeny údajov (napr. EDI). Pod textovou formou sa rozumie prenos faxom, počítačovým faxom alebo e-mailom, pričom vydávajúca spoločnosť a osoba musia byť jasne identifikovateľné.   
Dodávateľ je povinný prijať objednávku v rovnakej podobe alebo prípadne, v inej dohodnutej forme. Dodávateľ spoločnosti IMC Slovakia vráti riadne podpísaný doklad o prevzatí objednávky do jedného (1) pracovného dňa od prevzatia objednávky (okrem prípadov, keď je uzavretá iná lehota).

Ak dodávateľ mimo to objednávku do jedného (1) pracovného dňa od jej doručenia písomne ​​neodmietne, bude objednávka na základe týchto všeobecných podmienok nákupu považovaná za akceptovanú. Všetky podmienky, špecifikácie, normy a ďalšie dokumenty, ktoré sú uvedené v objednávke alebo sú k nej pripojené, tvoria súčasť objednávky.

**III. Cena**

Uvedené ceny sú pevné a konečné, pokiaľ nie je dohodnuté, alebo uvedené v objednávke inak. Platobné podmienky sa dohodnú medzi dodávateľom a IMC separátne.

Faktúry sa predkladajú vrátane čísla nákupnej objednávky, riadku nákupnej objednávky, čísla účtu, miesta vykládky, referenčného čísla zákazníka, čísla dodávateľa, čísla dielu, počtu kusov, ceny za kus a objemu za dodávku. Dodávateľ bude predkladať faktúry výlučne v elektronickej forme na email: [faktury@imcslovakia.sk](mailto:faktury@imcslovakia.sk).

Dodávateľ súhlasí s tým, že spoločnosti IMC Slovakia na jej požiadanie vystaví dobropisy. Bez predchádzajúceho písomného súhlasu spoločnosti IMC Slovakia nie je dodávateľ oprávnený postúpiť pohľadávky, ktoré má voči IMC Slovakia, ani ich nechať vymáhať tretími osobami. Dodávateľ je oprávnený na započítanie proti nárokom spoločnosti IMC Slovakia len vtedy, ak je jeho pohľadávka nesporná alebo jeho protinárok právoplatne priznaný.

**IV. Dodržiavanie právnych predpisov**

Dodávateľ bude vždy dodržiavať všetky zákony, predpisy a nariadenia platné pre danú objednávku vrátane okrem iného všetkých zákonov týkajúcich sa pracovnoprávnych vzťahov a životného prostredia. Tovar musí byť doručený s príslušnými pokynmi na použitie, podmienkami bezpečného a optimálneho uchovávania a údržby, ako aj dokladmi predpísanými normami, zákonmi a predpismi krajiny doručenia. Ak to nebude pri doručení splnené, IMC si vyhradzuje právo tovar neprijať.

**V. Vyššia moc**

Za okolnosti vyššej moci sú považované také okolnosti, ktoré vznikli po uzavretí zmluvy resp. prijatí objednávky ako výsledok nepredvídateľných a zmluvnými stranami neodvrátiteľných udalostí mimoriadneho charakteru, ako napríklad prírodné katastrofy alebo vojna.

Zmluvná strana, pre ktorú sa plnenie zmluvných povinností stalo nemožným, musí pri vzniku a ukončení vyššie uvedených okolností druhú zmluvnú stranu ihneď písomne vyrozumieť a predložiť dôkazy, že tieto okolnosti mali rozhodujúci vplyv na plnenie zmluvných povinností. Výskyt oneskorenej subdodávky a štrajk nie je možné považovať za vyššiu moc a nedáva žiadne oprávnenie k predĺženiu potvrdenej dodacej lehoty.

Pokiaľ spoločnosti IMC bránia okolnosti vyššej moci prevziať plnenie na dohodnutom mieste, je po dobu trvania tejto prekážky vylúčené omeškanie IMC s prevzatím rovnako, ako sú vylúčené nároky dodávateľa na protiplnenie, resp. na náhradu škody. Po dobu trvania tejto prekážky je dodávateľ povinný skladovať tovar na vlastné náklady a nebezpečenstvo.

**VI. Utajenie**

Dodávateľ zachová v tajnosti všetky informácie poskytnuté mu spoločnosťou IMC Slovakia, ako napr. výkresy, podklady, poznatky, vzorky, výrobné prostriedky, modely, dátové nosiče atď., nesprístupní ich tretím osobám (ani subdodávateľom) bez výslovného písomného súhlasu IMC Slovakia a nepoužije ich na iné než účely určené spoločnosťou IMC Slovakia. To isté platí aj pre všetky kópie akýchkoľvek informácií, ktoré spoločnosť IMC Slovakia poskytla dodávateľovi. Táto povinnosť neplatí pre informácie, ktoré boli dodávateľovi známe pri ich prijatí oprávneným spôsobom bez zvláštnej povinnosti zachovávať mlčanlivosť alebo sa neskôr stanú dodávateľovi známymi bez zvláštnej povinnosti zachovávať mlčanlivosť a/alebo ktoré bez toho, aby došlo k porušeniu zmluvy jednou zo zmluvných strán, sú alebo budú všeobecne známe, alebo pre ktoré IMC udelilo písomný súhlas dodávateľovi na ich použitie na iné účely.

Bez predchádzajúceho písomného súhlasu spoločnosti IMC dodávateľ nie je oprávnený prezentovať alebo inak zverejňovať jeho obchodný vzťah s IMC na reklamné alebo iné obchodné či osobné účely.

IMC si vyhradzuje vlastnícke právo a všetky iné práva (napr. autorské práva, najmä, nie však výlučne, všetky práva duševného vlastníctva, ako sú autorské práva, licencie, ochranné známky) na informácie, ktoré boli dodávateľovi poskytnuté spoločnosťou IMC Slovakia.

Kópie je možné vyhotoviť len na základe predchádzajúceho písomného súhlasu spoločnosti IMC. Kópie prechádzajú v okamihu ich vytvorenia do vlastníctva IMC. Platí dohoda medzi dodávateľom a IMC o tom, že dodávateľ kópie uschová pre IMC.

Dodávateľ musí podklady, informácie a predmety, ktoré mu boli poskytnuté spoločnosťou IMC, vrátane ich kópií, na svoje náklady starostlivo uschovať, starať sa o ne a poistiť ich a na požiadanie spoločnosti IMC Slovakia ich kedykoľvek vydať IMC, resp. ich zničiť.

Dodávateľ nemá v žiadnom prípade zádržné právo. Dodávateľ nemá právo si dokumenty, predmety, podklady a akékoľvek informácie, ktoré mu IMC poskytlo ponechať.

**B. Dodacie podmienky**

Dodacie predpisy spoločnosti IMC slúžia na efektívny priebeh prijatia tovaru. Zabráni sa tak čakacím dobám pre zasielateľa aj zamestnancov IMC ako aj nezrovnalostiam a predlžovaniu pri dodaní tovaru. Dodacie podmienky spoločnosti IMC platia nadväzne na všetky Všeobecné nákupné podmienky IMC.

**I. Adresa doručenia, čas prijatia tovaru**

Je nutné dodržať poštovnú doručovaciu adresu uvedenú v objednávkach a zákazkách spoločnosti IMC

**IMC Slovakia, s.r.o.**

**Šebešťanová č. 255**

**017 01 Považská Bystrica**

Čas prijatia tovaru je v pracovných dňoch pondelok až piatok, **v čase od 6:00 – 15:00**

Dodanie mimo uvedeného času je možné výhradne na základe dohody s príslušným zodpovedným nákupcom a/alebo  pracovníkom príjmu tovaru v IMC.

**II. Dodacia lehota /Dodacie podmienky / Povolenia**

Dohodnuté termíny a termíny dodania sú záväzné.

Dodacie podmienky sa riadia doložkou DAP (Incoterms 2020), vrátane balenia a konzervácie, na miesto označené spoločnosťou IMC, pokiaľ nie je určené inak.

Dodávateľ zabalí, označí a prepraví tovar v súlade s riadnou obchodnou praxou takým spôsobom, aby zabránil poškodeniu tovaru počas dopravy a umožní efektívnu vykládku, manipuláciu a uskladnenie tovaru, pričom všetok tovar bude zreteľne označený.

Tovar, ktorý je od dodávateľa dodávaný do spoločnosti IMC Slovakia musí spĺňať základné podmienky kladené na balenie dodávaného tovaru, ktorými sú:

* tovar je nutné baliť a ukladať na palety tak, aby bol chránený a dalo sa s ním jednoducho a bezpečne manipulovať;
* tovar nesmie prečnievať cez paletu ; tovar musí mať ochránené rohy a krehké časti;
* tovar musí byť pevne spojený s paletou, aby bol chránený voči nárazom a otrasom, poveternostným podmienkam a korózii;
* jednotlivé kusy musia byť od seba vhodne oddelené, aby sa zabránilo poškodeniu a samovoľnému pohybu
* stohovať tovar je možné len vtedy, ak to povaha tovaru dovoľuje;
* povrchovo neošetrený a neupravený povrch železných častí je potrebné vhodne ošetriť a ochrániť – je zakázané použiť nebezpečné materiály alebo látky, ktoré môžu následne uniknúť a znečisťovať tovar alebo životné prostredie;
* ak povaha tovaru neumožňuje baliť na palety, tovar môže byť dodaný aj ako „voľne uložený“, avšak musí byť vhodným spôsobom chránený;
* ak je tovar balený do kartónových balíkov, hmotnosť jedného balíka nesmie prekročiť 30 kg – akýkoľvek ťažší materiál musí byť balený na palety;
* tovar aj manipulačná jednotka (paleta, balík) musia byť vhodne označené – identifikáciou tovaru, menom a adresou odosielateľa, menom a adresou príjemcu (IMC Slovakia), prípadne rozmermi a hmotnosť alebo inými manipulačnými značkami;
* spoločnosť IMC Slovakia si vyhradzuje právo stanoviť dodatočné podmienky balenia dodávaného tovaru.

Dodávateľ je zodpovedný za akúkoľvek ujmu, príp. škodu z dôvodu nesplnenia vyššie uvedeného.

Ku každej dodávke je potrebné priložiť dodací list v dvoch vyhotoveniach. Dodací list musí obsahovať:

* číslo objednávky IMC
* číslo tovaru
* číslo dodávateľa.

Dodávateľ musí omeškanie svojich dodávok bezodkladne písomne oznámiť IMC s uvedením dôvodov omeškania a predpokladanú dobu omeškania.

Dodávateľ musí IMC informovať o potrebných úradných povoleniach, zákonných povinnostiach a oznamovacích povinnostiach pre dovoz a používanie predmetu dodávky.

Ak dodávateľ opakovane nedodrží termín dodávky, je spoločnosť IMC oprávnená od zmluvy (resp. objednávky) odstúpiť pokiaľ sa dodávateľ dopustí ďalšieho nedodržania termínu dodávky po tom, čo ho IMC na nedodržiavanie termínu dodávky/dodávok písomne upozornilo (vrátane elektronickej komunikácie).

**III. Zodpovednosť za vady a záruka**

Zmluvné záruky začínajú plynúť na dobu 24 mesiacov v deň, keď spoločnosť IMC potvrdí prijatie tovaru, ak sa zmluvné strany nedohodnú inak.

Do záručnej doby sa nezapočítava doba, počas ktorej nemohlo IMC tovar plne užívať v dôsledku vád, za ktoré zodpovedá dodávateľ.

Dodávateľ je povinný sledovať kvalitu svojich výrobkov. Pred každou dodávkou sa musí dodávateľ uistiť, že je predmet dodávky bez vád a zodpovedá dohodnutým technickým požiadavkám, a toto musí spoločnosti IMC písomne potvrdiť.

Odchýlky od kvality a kvantity zistené pri prevzatí tovaru v spoločnosti IMC budú dodávateľovi oznámené písomne.

Dodávateľ je zodpovedný za akúkoľvek škodu spôsobenú priamo alebo nepriamo spoločnosti IMC, v dôsledku porušenia jeho záväzku, vrátane okrem iného oneskoreného doručenia alebo v dôsledku nezhody.

Dodávateľ prehlasuje a zaručuje spoločnosti IMC, že tovar:

1. je vhodný pre zamýšľaný účel a je nový, predaja schopný, dobrej kvality a bez akýchkoľvek vád, a to najmä (nie však výlučne) bez vád na dizajne, materiáli, zhotovení a spracovaní;
2. zodpovedá špecifikácii a ďalším požiadavkám podľa objednávky;
3. neviaznu na ňom žiadne zadržiavacie práva ani vecné bremená;
4. je poskytovaný spolu so všetkými informáciami / pokynmi nevyhnutnými k jeho riadnemu a bezpečnému užívaniu;
5. sú k nemu priložené všetky požadované licencie na jeho zamýšľané použitie vrátane práva na prenos a práva na udelenie sublicencií;
6. neporušuje ani neobmedzuje žiadny domáci alebo zahraničný patent, autorské právo, obchodné tajomstvo, ochrannú známku ani iné práva duševného vlastníctva žiadnej tretej strany
7. a je vyrobený, skladovaný a dopravovaný podľa všetkých práv a predpisov platných v krajine výroby, skladovania a tranzitu, najmä pokiaľ ide o zákony týkajúce sa zdravia, bezpečnosti, životného prostredia a práce.

**IV. Všeobecné ustanovenia**

Miestom plnenia dodávok a služieb je uvedené miesto určenia spol. IMC.

Zmluvný vzťah IMC s dodávateľom sa riadi platnými právnymi predpismi Slovenskej republiky. Použitie kolíznych noriem medzinárodného práva súkromného a Dohovoru OSN o zmluvách o medzinárodnej kúpe tovaru (CISG) sa vylučuje. Akékoľvek spory medzi IMC a dodávateľom sú oprávnené riešiť iba súdy Slovenskej republiky